**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.10.2020, ora 08.00 – 04.10.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.10.2020, ora 07.00**

**RÂURI**

**Debitele au fost** **în scădere**, exceptând cursurile mijlocii și inferioare ale Mureșului și Siretului și cursurile inferioare ale Crișului Negru și Timișului, unde au fost în creștere prin propagare.

Pe râurile din bazinele hidrografice: Vedea, Argeș, Ialomița, Bârlad, Jijia, pe afluenții Oltului inferior și pe cele din Dobrogea debitele au fost în general staționare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice:Vișeu, Tur, Someș, Crișuri, Mureș, Bega, Timiș, Bîrzava, Caraș, Nera,Motru, bazinele superioare ale Jiului, Prahovei, pe cursul Siretului, pe Suceava şi pe cursurile superioare ale Moldovei, Trotuşului, Putnei şi Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi,** **în general, în scădere**, exceptând râurile din bazinele hidrografice: Vedea, Argeș, Ialomița, Bârlad, afluenții Prutului, afluenții Oltului inferior și pe cele din Dobrogea, unde vor fi staționare.

Sunt posibile ușoare creșteri de debite pe unele râuri mici din zonele de deal și munte din vestul, centrul și nordul țării datorită precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **în intervalul 03-04.10.2020 a fost în creștere, având valoarea de 4200 m3/s**, peste media multianuală a lunii **octombrie (3850 m3/s).**

În aval de Porţile de Fier debitele au fost în creștere pe sectorul Gruia-Brăila și relativ staționare pe sectorul Galaţi-Tulcea.

**Debitul la intrarea în ţară** (secţiunea Baziaş) **va fi în creștere (4300 m3/s).**

Pe tot sectorul din aval de Porţile de Fier debitele vor fi în creştere.

**Notă:** Ca urmare a scăderii semnificative în ultimele zile a nivelului, respectiv a debitului fluviului Dunărea pe sectorul Chiciu-Cernavodă-Hârşova, precum şi tendinţa de scădere pentru următoarea perioadă, începând din data de 25.09.2020 sunt în aplicare prevederile „Planului de restricţii şi folosire a apelor în perioadele deficitare pentru BH Dunăre 2016-2020”, respectiv faza de atenţionare/avertizare.

**2.** **Situaţia meteorologică în intervalul 03.10.2020, ora 08.00 –04.10.2020, ora 06.00**

**În ţară,** vremea a continuat să se încălzească, devenind deosebit de caldă pentru această dată în cea mai mare parte a teritoriului. Cerul, variabil ziua, a avut înnorări noaptea în regiunile vestice-sud-vestice. Vântul a suflat slab și moderat, cu intensificări temporare la munte, unde au fost rafale de până la 76 km/h (Bâlea Lac), precum și în vestul și sud-estul teritoriului, în general cu viteze de 50...60 km/h. Temperaturile maxime s-au situat între 20 de grade la Joseni și 31 de grade la Turnu Măgurele și Zimnicea, iar la ora 06.00 se înregistrau valori termice cuprinse între 3 grade la Miercurea Ciuc și 26 de grade la Oravița și Reșița. Dimineața și noaptea, în zonele joase, pe arii restrânse a fost ceață.

**Observație:** în intervalul de diagnoză au fost în vigoare 8 atenționări cod galben pentru fenomene meteorologice periculoase, emise precum urmează: 7 de SRPV Timișoara și 1 de SRPV Bacău.

**La Bucureşti,** vremea a continuat să se încălzească, devenind deosebit de caldă pentru această dată. Cerul a fost variabil, iar vântul a suflat în general slab. Temperatura maximă a fost de 29 de grade la toate stațiile meteorologice, iar la ora 06.00 se înregistrau 12 grade la Afumați și 14 grade la Băneasa și Filaret.

**3. Prognoza meteorologică în intervalul 04.10.2020, ora 08.00–05.10.2020, ora 8.00**

**În ţară,** vremea va fi deosebit de caldă pentru această dată, cu precădere în sud, est și centru. În vestul, nordul și, parțial, centrul țării, vor fi înnorări temporar accentuate și, local, averse și descărcări electrice. În restul teritoriului, cerul va fi variabil, iar astfel de fenomene se vor semnala doar cu totul izolat. Vor fi condiții de grindină. Vântul va avea intensificări la munte, cu viteze mai mari pe creste, iar local și temporar și în restul teritoriului. Temperaturile maxime se vor încadra între 21 de grade pe litoral și 31 de grade în Lunca Dunării, iar cele minime vor fi cuprinse între 8 și 19 grade. Dimineața și noaptea, în zonele joase, izolat va fi ceață.

**La Bucureşti,** vremea va fi deosebit de caldă pentru această dată. Cerul va fi variabil, iar vântul va sufla în general moderat. Temperatura maximă se va situa în jurul valorii de 29 de grade, iar cea minimă va fi de 14...16 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT